กทม.จัดกิจกรรมลอยกระทงปี’65 ชูแนวคิด "ลอยกระทงรักษ์โลก" เน้นความปลอดภัย ควบคุมจำนวนผู้ร่วมงานแต่ละพื้นที่ รวม 35 จุดทั่วกรุง ระหว่างวันที่ 6-8 พ.ย.นี้
นายศานนท์ หวังสร้างบุญ รองผู้ว่าราชการกรุงเทพมหานคร กล่าวถึงการเตรียมความพร้อมในการจัดงานเทศกาลลอยกระทงกรุงเทพมหานครประจำปี 2565 ว่า  กรุงเทพมหานครเตรียมจัดงานประเพณีลอยกระทงโดยกำหนดจัดงาน 2 พื้นที่หลัก ได้แก่ บริเวณใต้สะพานพระราม 8 เขตบางพลัด และคลองโอ่งอ่าง เขตพระนคร รวมทั้งพื้นที่สวนสาธารณะ 33 แห่ง สามารถลอยกระทงได้ภายใต้มาตรการดูแลความปลอดภัยให้กับประชาชนสูงสุด ซึ่งได้จัดตั้งศูนย์บัญชาการควบคุมปริมาณคนในแต่ละพื้นที่ไม่ให้หนาแน่นเกินไป มีการตั้งจุดเข้า-ออกชัดเจน โดยบูรณาการความร่วมมือระหว่าง กองบังคับการตำรวจน้ำ กองบัญชาการตำรวจนครบาล กองบังคับการตำรวจจราจร กองบัญชาการตำรวจท่องเที่ยว สน.ท้องที่ หน่วยงานความมั่นคง กรมเจ้าท่า อาสาสมัครมูลนิธิและภาคีเครือข่ายต่างๆ อำนวยความสะดวกและดูแลความปลอดภัยให้ประชาชน ตรวจโป๊ะ ท่าเรือ เตรียมความพร้อมดูแลความปลอดภัยทั้งทางบกและทางน้ำตลอดการจัดงาน ภายใต้มาตรการป้องกันการแพร่ระบาดโรคโควิด-19 รวมถึงการควบคุมการจำหน่าย การเล่นพุ ดอกไม้ไฟ และโคมลอย รณรงค์กระทงปลอดเหล้ารวมทั้งให้ประชาชนใช้วัสดุธรรมชาติในการทำกระทง เพื่อลดปริมาณขยะ และช่วยกันอนุรักษ์สิ่งแวดล้อมทั้งนี้ การจัดงานที่สะพานพระราม 8 ภายในงานมีการจำลองบรรยากาศตลาดโบราณย้อนยุคการจำหน่ายผลิตภัณฑ์กรุงเทพมหานครของดี50 เขต ทั้งสินค้าหัตถกรรมและ อาหารพื้นบ้านกว่า 70 ร้านค้าและการแสดงศิลปวัฒนธรรมไทยแสงสีเสียงเกี่ยวกับเทศกาลประเพณีลอยกระทง เช่นเดียวกับบริเวณคลองโอ่งอ่าง ซึ่งจะจัดกิจกรรมตั้งแต่วันที่6 - 8 พฤศจิกายน 2565 ส่วนพื้นที่สวนสาธารณะของกรุงเทพมหานคร  ประชาชนสามารถเข้าไปลอยกระทงได้โดยจะเปิดให้บริการตั้งแต่ 05:00 - 24:00 น.